b'\n_START_ARTICLE_\nN-1 (raketa)\n_START_PARAGRAPH_\nN1\xc2\xa0\xe2\x80\x93 1969\xe2\x80\x931972 metais slapta Taryb\xc5\xb3 S\xc4\x85jungoje kurta raketa pasi\xc5\xb3sti tarybinius kosmonautus \xc4\xaf M\xc4\x97nul\xc4\xaf. Net ir 2009\xc2\xa0m. ji teb\xc4\x97ra galingiausa kada nors pagaminta raketa, starto metu sukurianti 4500 ton\xc5\xb3 trauk\xc4\x85\xc2\xa0\xe2\x80\x93 daugiau nei Saturnas V (3500 tonos). Ta\xc4\x8diau savo auk\xc5\xa1\xc4\x8diu (105 metr\xc5\xb3), mase (2735 tonos) bei \xc4\xaf orbit\xc4\x85 i\xc5\xa1vedamo naudingo krovinio dyd\xc5\xbeiu ji nusileido amerikie\xc4\x8di\xc5\xb3 Saturnui. N1 taip pat buvo \xc5\xa1iek tiek platesn\xc4\x97 u\xc5\xbe Saturn\xc4\x85 ties pagrindu. Raketa tur\xc4\x97jo penkias pakopas, visos jos buvo varomos \xc5\xbeibalu ir suskystintu deguonimi. Tai ma\xc5\xbeiau efektyvus kuras nei Saturne V naudoti suskystintas vandenilis ir deguonis, tod\xc4\x97l i\xc5\xa1keliamas naudingas krovinys tur\xc4\x97jo b\xc5\xabti ma\xc5\xbeesnis._NEWLINE_Pirmojoje pakopoje raketa tur\xc4\x97jo 30 dviem ratais sumontuot\xc5\xb3 varikli\xc5\xb3. Nors patys varikliai buvo patikimi, tok\xc4\xaf j\xc5\xb3 kiek\xc4\xaf buvo sunku ne tik tinkamai sujungti, bet ir valdyti skryd\xc5\xbeio metu. Dviej\xc5\xb3 skryd\xc5\xbei\xc5\xb3 metu varikli\xc5\xb3 sistema pasiunt\xc4\x97 komand\xc4\x85 i\xc5\xa1jungti beveik visus variklius, nors abiem atvejais tai \xc4\xafvyko jau vykstant katastrofai (pirm\xc4\x85kart raketoje siaut\xc4\x97 gaisras, antr\xc4\x85kart sustojo pagrindinis kuro siurblys). Be to, starto kompleksas Baikonure buvo pasiekiamas tik v\xc4\x97l i\xc5\xa1ard\xc5\xbeius raket\xc4\x85 dalimis, tod\xc4\x97l galutinai surinktos raketos nebuvo kaip nuodugniai patikrinti._NEWLINE_I\xc5\xa1 viso raketa kilo keturis kartus. Visi jos skryd\xc5\xbeiai buvo nes\xc4\x97kmingi. Sprogimas antrojo skryd\xc5\xbeio metu (27 sekund\xc4\x97s po starto) laikomas galingiausiu sprogimu visoje raket\xc5\xb3 gamybos istorijoje. Ta\xc4\x8diau v\xc4\x97lesni skryd\xc5\xbeiai truko ilgiau, paskutin\xc4\xaf kart\xc4\x85 nepavykstant 106,9 s po starto\xc2\xa0\xe2\x80\x93 prie\xc5\xa1 pat atsiskiriant pirmajai pakopai. I\xc5\xa1 viso buvo planuota 12 toki\xc5\xb3 skryd\xc5\xbei\xc5\xb3, ta\xc4\x8diau amerikie\xc4\x8diams pirmiesiems pasiekus M\xc4\x97nul\xc4\xaf projektas prarado propagandin\xc4\x99 prasm\xc4\x99 ir buvo at\xc5\xa1auktas. Dvi paskutin\xc4\x97s pagamintos raketos buvo sunaikintos nebandant j\xc5\xb3 paleisti._NEWLINE_Palyginus su Saturnu V, visas N-1 projektas buvo nepakankamai finansuotas ir prad\xc4\x97tas pernelyg v\xc4\x97lai, tod\xc4\x97l negal\xc4\x97jo b\xc5\xabti s\xc4\x97kmingas. Ta\xc4\x8diau nors pati raketa skrido prastai, jos pirmos pakopos varikliai (kuri\xc5\xb3 i\xc5\xa1liko apie 150) laikomi pavykusiais ir patikimais. 1990 metais Rusija pardav\xc4\x97 36 i\xc5\xa1likusius variklius kompanijai \xe2\x80\x9eAerojet General\xe2\x80\x9c, po 1 100 000 JAV doleri\xc5\xb3 u\xc5\xbe kiekvien\xc4\x85. Trys i\xc5\xa1 j\xc5\xb3 buvo panaudoti japon\xc5\xb3 eksperimentin\xc4\x97se raketose J1 ir J2'